Man ontsnap betyds uit brandende motorDie bestuurder van die motor was steeds in die voertuig toe dit aan die brand geslaan het (Foto: Verskaf) ’n Man het Saterdagaand ’n noue ontkoming gehad toe hy net-net betyds uit sy brandende motor ontsnap het. Volgens Shawn Herbst, woordvoerder van Netcare911, het die man in Topazlaan in Kloofendal, Johannesburg, beheer oor sy motor verloor. Die motor het ’n paar keer gerol, waarna dit tot stilstand gekom en aan die brand geslaan het. “Die bestuurder van die motor – en enigste insittende – was steeds in die voertuig toe dit aan die brand geslaan het,” bevestig Herbst. “Die man kon daarin slaag om betyds uit die motor te ontsnap sonder om enige beserings op te doen.” Die motor is heeltemal deur die vlamme verwoes.